નિયમિત અને યોગ્ય આહાર : આજની ભાગદોડભરી જિંદગીમાં સ્વસ્થ રહેવું હોય તો નિયમિત આહાર લો, યોગ્ય પ્રમાણમાં અને યોગ્ય આહાર લો. આપણે ખાવા માટે જીવતા નથી, જીવવા માટે ખાઈએ છીએ. આ વાત આપણે આપણી આસપાસના પ્રાણીઓ પાસેથી પણ શીખી શકાય. આપણી શેરીમાં ફરતા કુતરાની જ વાત લો. એ માદું પડે તો શું કરે છે ? તે માદું પડે એટલે સૌથી પહેલા ખાવાનું બંધ કરી દે છે અને થોડા જ દિવસોમાં આપોઆપ તંદુરસ્ત થઈ જાય છે. આપણે માંદા પડીએ તો શું કરીએ છીએ ? અશક્તિ આવી ગઈ છે નબળાઈ આવી ગઈ છે એમ કહી કહીને ખા-ખા જ કરીએ છીએ. બીજું આપણે દાંતનો ઉપયોગ કરવાનું ભૂલી જ ગયા છીએ. આજે આપણા દાંતનું કામ આપણી હોજરી કરી રહી છે. આયુર્વેદ કહે છે કે આરામથી ખાવ, ખૂબ ચાવીને ખાવ. જ્યાં સુધી તમારા મોંનો કોળિયો પ્રવાહીરુપ ન બની જાય ત્યાં સુધી ચાવ્યે રાખો. બીજું ભૂખ કરતા થોડું ઓછું ખાવ. શક્ય હોય તેટલું નિયમિત અને હેલ્થી આહાર લો. ખાતી વખતે ઠંડા પીણાથી દૂર રહો. બસ ! આહારમાં આટલું ધ્યાન રાખશો તો તમારો ખોરાક ઝડપથી પચી જશે અને ખાધા પછી તમને આળસ, કંટાળો નહીં આવે ઉપરાંત જીવનભરની તંદુરસ્તી તમને ગિફ્ટમાં મળશે.